Tarybos Reglamentas (EEB) Nr. 3447/93,
1993 m. rugsėjo 28 d.
dėl Susitarimo tarp Europos ekonominės bendrijos ir Argentinos Respublikos dėl santykių žuvininkystės sektoriuje sudarymo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi 1992 m. lapkričio 30 d. po derybų Bendrija ir Argentina parafavo Susitarimą dėl santykių žuvininkystės sektoriuje, kuri Bendrijos žvejams suteikia naujas žūklės galimybes ir mainais reikalauja nuolaidų iš Bendrijos, pirmiausia tarifų nuolaidų;
kadangi Bendrijos interesais reikia patvirtinti minėtą Susitarimą,
PRIĖMĖ ŠĮ REGLAMENTĄ:
1 straipsnis
Bendrijos vardu patvirtinamas Susitarimas tarp Europos ekonominės bendrijos ir Argentinos Respublikos dėl santykių žuvininkystės sektoriuje.
Susitarimo tekstas pridedamas prie šio reglamento.
2 straipsnis
Susitarimo galiojimo laikotarpiu visa Bendrijos finansavimo suma, skirta Susitarimo minimiems veiksmams ir projektams, apribojama iki 162,5 milijonų ekiu.
Ši suma priklauso galiojančiai Bendrijos finansinei perspektyvai. Biudžeto valdymo institucija nustato turimus asignavimus kiekvieniems finansiniams metams, atsižvelgdama į pažangaus valdymo principus, minimus bendram Europos Bendrijų biudžetui taikomo Finansinio reglamento 2 straipsnyje.
3 straipsnis
Tarybos pirmininkui suteikiamas leidimas paskirti įgaliojimus turinčius asmenis Susitarimui pasirašyti ir taip įpareigoti Bendriją [3].
4 straipsnis
Šis reglamentas įsigalioja trečią dieną po paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. rugsėjo 28 d.